དུས་ཡུན་རིང་པོའི་ནང་ལ་ལྟས་ན།དབྱར་རྩྭའི་རིན་གོང་ཡར་འཕེལ་ལས་མར་འཕྲི་ཡོད་ཁག་པོ་རེད།མང་པོ་ཞིག་གིས་དབྱར་རྩྭ་ལ་སྨན་གསོའི་རིན་ཐང་མེད་པ་ཁག་ཀེལ་ནས།རིན་གོང་ལྷུང་འགྲོ་བའི་གཏམ་འཆལ་སྤེལ་བ་རེད།ངས་སྐད་ཆ་དེ་ཕྱེད་བདེན་ཕྱེད་རྫུན་ཞིག་ལ་ངོས་འཛིན་བྱེད་ཀྱིན་ཡོད།བདེན་པ་ནི།དབྱར་རྩྭ་ལ་སྨན་གསོའི་རིན་ཐང་ཆེན་པོ་ཞིག་ཡོད་མ་རེད།ཚན་རིག་གི་བརྟག་དཔྱད་ཡོད་ལ་ལྟར་ན།བོད་རང་གི་གསོ་རིག་ནང་དུ་རིན་འཇལ་བྱས་པ་ལྟར་ན།ཚོང་རའི་ཁྲོད་བཤད་བཞིན་དབྱར་རྩྭའི་ནུས་པ་དེ་རབ་བཏགས་ཁོ་ན་རེད།ང་ཚོས་དབྱར་རྩྭ་དེ་སྤྱིར་བཏང་གི་ཤ་མོང་རིགས་ཞིག་ལ་འདེང་ཚོད་བཞག་ན་འགྲིག་གི་རེད།རྫུན་གྱི་ཆ་ནི།དབྱར་རྩྭ་དེ་ལ་དེ་བཞིན་རིན་ཐང་མེད་ན་གོང་ཚོད་ཡང་དེ་བཞིན་བཅག་འགྲོ་འིས་རེད་ཟེར་བ་དེ་རིག་པ་མ་དག་པའི་སྐད་ཆ་རེད།རོང་འབྲོག་གི་མི་མང་ཚོས་སེམས་ལྷོད་ལྷོད་བྱས་ནས་འདུག་ཆོག་པ་ནི།དབྱར་རྩྭའི་གོང་ཚད་དེ་མ་འོངས་ལོ་བཅུ་ནས་བཅོ་ལྔ་བར་ལ་ལྷུང་འགྲོ་ཁག་པོ་རེད།རིན་ཐང་མེད་པའི་དབྱར་རྩྭ་ལ་རིན་པ་དེ་འདྲ་སྤྲོད་དོན་གང་ཡིན་ཟེར་ན།ད་ལྟའི་དབྱར་རྩྭ་དེ་ཕྱུག་པོ་ཚོས་ཉོ་སྐབས།སྨན་གྱི་རིན་ཐང་ལྡན་མིན་དེར་དོ་སྣང་ཆེན་པོ་བྱས་མེད།ཁོ་ཚོས་གཞན་པ་ལ་བཤད་སྐབས་དེ་ནི་སྨན་དཔེ་མེད་ཞིག་ཡིན་ཚུལ་བརྗོད་ཀི་ཡོད་ན་སྲིད་མོད།དོན་དམ་དུ་ཁོ་ཚོའི་དབྱར་རྩྭ་ཉོ་དོན་ནི་ཕྱུག་ངོམས་དང་རང་གི་འགྲན་མེད་ཀྱི་རྒྱུ་འབྱོར་དེ་མངོན་ཆེད་རེད།དབྱར་རྩྭ་དང་འདྲ་བ།ཕྱུག་པོ་ཚོས་རྒྱ་མཚོའི་ཆུ་སྲིན་ཆེན་པོ་གསད་ནས་དེའི་གཤོག་པ་ལ་རིན་གོང་ཐོན་པོ་སྤྲད་ཀི་རེད།གང་ཡིན་ཟེར་ན།ཁོ་ཚོས་བཤད་རྒྱུན་ལ།ཆུ་སྲིན་གྱི་གཤོག་པས་ལུས་སྟོབས་ལ་ཕན་ཆེན་པོ་ཐོག་པ་རེད་ཟེར།འོན་ཀྱང་ཚན་རིག་གི་བརྟག་དཔྱད་དང་གསོ་རིག་གི་ལག་ལེན་ཁྲོད་ནས།ཆུ་སྲིན་གཤོག་པ་ལ་རིན་ཐང་དེ་ཙམ་མེད་པ་གསལ་བོ་བྱས་ཡོད།ཡང་གསེར་ལྡན་ཁ་ལ་ཡུག་གི་ཁ་ཆུ་སྨན་ཡིན་པར་འདོད་ནས་དེའི་བྱེའུ་ཚང་བཀོག་ནས་ཟ་བ་རེད།དེ་ཡང་དེ་བཞིན་ཁུངས་མེད་ལུགས་མེད་ཀྱི་བཤད་སྲོལ་ཞིག་ཡིན་པ་ལས་བདུད་རྩི་ཞིག་ག་ལ་ཡིན།དབྱར་རྩྭ་དང་།ཆུ་སྲིན་གཤོག་པ།ཁ་ལ་ཡུག་གི་ཚང་སོགས་ནི་ཕྱུག་པོའི་མཛད་སྤྱོད་ཟེར་བ་དེ་རེད།དེ་ནི་ཕྱུག་པོ་ཚོས་ཐོབ་དང་རྒྱུ་སྟོབས་མཚོན་བྱེད་ཞིག་ཡིན་པ་ལས་དེ་ལ་རིན་ཐང་ལྡན་མིན་ནི་དེ་འདྲ་གལ་ཆེ་བ་མ་རེད།ཐོན་རྫས་དེ་དཀོན་པོ་ཞིག་ཡིན་ན་ད་དེའི་གོང་ཚོད་ལྷུང་འགྲོ་བ་མ་རེད།།